ข้อมูลสรุป

บริษัท ประชาอาภรณ์ จำกัด (มหาชน) ก่อตั้งขึ้นเมื่อวันที่ 31 มกราคม 2523
ประกอบธุรกิจประเภทสิ่งทอและเครื่องนุ่งห่ม
โดยได้รับลิขสิทธิ์ให้เป็นผู้ผลิตสินค้าภายใต้เครื่องหมายการค้าที่เป็นอินเตอร์แบรนด์และเฮ้าส์แบรนด์
ซึ่งเป็นที่รู้จักและนิยมกันทั้งในและต่างประเทศ เช่น Arrow Lacoste Elle Arena Bsc
Stream line และ Primo linea เป็นต้น ตลอดระยะเวลา 25
ปีที่ผ่านมาบริษัทมุ่งมั่นในการพัฒนาการดำเนินงานด้านต่าง ๆ อย่างต่อเนื่อง
นำเทคโนโลยีและเครื่องจักรที่ทันสมัยเข้ามาใช้ในกระบวนการผลิต
ยังผลให้บริษัทสามารถผลิตและจำหน่ายสินค้าที่มีคุณภาพมาตรฐาน รวมถึงการมีระบบบริหารจัดการที่ดี
ปัจจุบันบริษัทมีทุนจดทะเบียน 72 ล้านบาท และมีพนักงานจำนวน 1,556 คน
โดยมีฐานการผลิตที่กรุงเทพฯ และได้ขยายฐานการผลิตไปสู่ภูมิภาค 3 สาขา คือ ลำพูน
สวนอุตสาหกรรมเครือสหพัฒน์ฯ กบินทร์บุรี และนิคมอุตสาหกรรมเวลโกรว์
ซึ่งได้รับการสนับสนุนจากภาครัฐในนโยบายส่งเสริมการลงทุน (BOI)
ทำให้บริษัทมีส่วนร่วมในการสร้างงาน สร้างอนาคตให้กับประชาชนในท้องถิ่น
และสร้างสรรค์คุณค่าทางเศรษฐกิจและสังคมของประเทศ
อันจะนำไปสู่ความเจริญเติบโตของประเทศในภาพรวมต่อไป

ภาวะเศรษฐกิจไทยในปี 2548 ในช่วงไตรมาสแรกมีอัตราขยายตัวลดลง
เนื่องมาจากผลกระทบจากปัจจัยต่าง ๆ กล่าวคือ เหตุการณ์คลื่นสึนามิ ภาวะภัยแล้ง ความไม่สงบใน
3 จังหวัดชายแดนภาคใต้ การกลับมาระบาดของไข้หวัดนก
และผลกระทบจากราคาน้ำมันที่ปรับตัวสูงขึ้น มีผลให้ราคาสินค้าแพงขึ้น การบริโภคลดลง
อัตราเงินเฟ้อสูงขึ้น อัตราดอกเบี้ยที่เริ่มปรับตัวสูงขึ้น ทำให้การลงทุนชะลอตัว แต่ในครึ่งปีหลังของปี
2548 ภาครัฐได้เร่งฟื้นฟูการท่องเที่ยว ออกมาตรการประหยัดพลังงาน
เร่งขยายการส่งออกและควบคุมการนำเข้า ทำให้เศรษฐกิจไทยขยายตัวได้ดีขึ้นอย่างต่อเนื่อง

ผลการดำเนินงานปี 2548 บริษัทมีรายได้จากการขาย 1,173.08 ล้านบาท เพิ่มขึ้นจากปี 2547
ร้อยละ 20.68 กำไรสุทธิ 170.52 ล้านบาท เพิ่มขึ้นร้อยละ 60.98 กำไรต่อหุ้น 2.37 บาท
และมีสินทรัพย์รวม 811.77 ล้านบาท เพิ่มขึ้นร้อยละ 15.54 ในปี 2548
นี้บริษัทมีผลประกอบการอยู่ในเกณฑ์ที่ดีมาก
คณะกรรมการบริษัทจึงมีมติเห็นควรเสนอที่ประชุมสามัญผู้ถือหุ้นในวันที่ 24 เมษายน 2549
เพื่ออนุมัติการจ่ายเงินปันผลในอัตราหุ้นละ 1 บาท คิดเป็นร้อยละ 42.22 ของกำไรสุทธิ
ความสำเร็จในการดำเนินงานเป็นผลมาจากการที่บริษัทดำเนินธุรกิจด้วยความมุ่งมั่นตามทิศทางและนโยบายที่กำหนด
ให้สอดคล้องกับสภาวะทางเศรษฐกิจและสังคม
รวมถึงมีการบริหารจัดการภายใต้หลักการกำกับดูแลกิจการที่ดี
พร้อมทั้งได้วางแผนธุรกิจเพื่อขยายกิจการที่เกี่ยวข้อง
อันจะส่งเสริมธุรกิจหลักให้มีความแข็งแกร่งและเติบโตอย่างยั่งยืน
นอกจากนี้บริษัทยังให้ความสำคัญต่อการพัฒนาศักยภาพและความสามารถของพนักงานทุกระดับ
โดยเน้นการเรียนรู้อย่างต่อเนื่องด้วยวิธีการต่าง ๆ
รวมทั้งพัฒนาพนักงานที่มีศักยภาพสูงสู่ภาวะการเป็นผู้นำ เพื่อรองรับการเจริญเติบโตในอนาคต

จากการที่บริษัทเป็นบริษัทจดทะเบียนในตลาดหลักทรัพย์แห่งประเทศไทย
ได้มุ่งเน้นเรื่องการกำกับดูแลกิจการที่ดี ให้มีความถูกต้อง ครบถ้วน โปร่งใส สามารถตรวจสอบได้
สมาคมส่งเสริมสถาบันกรรมการบริษัทไทย (IOD) ได้รับการสนับสนุนจากสำนักงานคณะกรรมการ
กลต. และตลาดหลักทรัพย์แห่งประเทศไทย ได้ทำการสำรวจบรรษัทภิบาลบริษัทจดทะเบียนประจำปี
2548 โดยมีการประกาศรายชื่อบริษัทที่มีผลการประเมินดีเด่นเมื่อวันที่ 3 พฤศจิกายน 2548 บริษัท
ประชาอาภรณ์ จำกัด (มหาชน) ได้รับประกาศให้เป็นบริษัทที่มีผลการประเมินดีเด่นใน Quartile
ที่1 ( List of 2005 Top quartile companies) ต่อเนื่องเป็นปีที่ 2
จากผลการประเมินดังกล่าวย่อมสร้างความน่าเชื่อถือและความเชื่อมั่นแก่ผู้ถือหุ้นและนักลงทุนมากยิ่งขึ้นถือเป็นการสร้างมูลค่าเพิ่มแก่บริษัท